Ingredjenti 175ml żejt sunflower 175g zokkor ismar 175g dqiq self-raising 140g karrotti maħsulin u maħkukin 100g sultana 80g taħlita ta' lewż u ġewż 3 bajdiet kbar qoxra ta' larinġa maħkuka kuċċarina bikarbonat tas-soda kuċċarina kannella 1⁄2 kuċċarina nuċimuskata maħkuka friska ftit ġewż u lewż żejjed għall-wiċċ… jekk trid Ingredjenti għall-Wiċċ 200g ġobon mascarpone 50g butir ħelu qoxra ta' lumija maħkuka ftit nuċimuskata maħkuka friska Saħħan il-forn 180 0 C, gass numru 4. Idlek forma tal-kejk b'dijametru ta' 18-il ċm bi ftit żejt u għaddiha ħafif bid-dqiq. Tista' tiksiha b'karta tal-forn. Għarbel id-dqiq flimkien mal-bikarbonat tas-soda, kannella u nuċimuskata u ħawwad tajjeb. Qiegħed iz-zokkor, iż-żejt, il-qoxra tal-larinġa maħkuka, il-bajd, il-karrotti maħkukin u s-sultana ġo skutella kbira. Ħawwad tajjeb l-ingredjenti flimkien u żid il-lewż u l-ġewż. Żid it-taħlita tad-dqiq ftit, ftit. Ħaddem tajjeb għal ftit ħin sakemm l-ingredjenti kollha jitħalltu sew flimkien. Ferra' t-taħlita fil-forma, illixxa l-wiċċ u, jekk mhux se tagħmel krema fil-wiċċ tal-kejk, roxx il-biċċiet tal-lewż u ġewż fuqu. Aħmi għal madwar 45-50 minuta. Tinduna li l-kejk ikun sar meta tagħfas il-wiċċ bil-mod u dan jimmolla. Oħroġ il-kejk mill-forn u ħallih għal madwar kwarta fil-forma qabel tneħħih u tpoġġih fuq xibka tal-ħadid. Lesti l-krema għall-wiċċ sakemm il-kejk ikun qed jiksaħ. Qiegħed l-ingredjenti kollha ġo skutella. Ħabbat tajjeb b' beater tal-elettriku sakemm it-taħlita ssir qisha krema. Idlek il-wiċċ tal-kejk biha. Poġġi l-kejk fil-friġġ għal ftit tal-ħin qabel isservi.